钦定古今图书集成/理学汇编/经籍典/第087卷 > 元俞琰大易集说 > 《周易象辞说》
## 钦定古今图书集成/理学汇编/经籍典/第087卷 > 元俞琰大易集说 > 《周易象辞说》

“象者，伏羲所画八卦，天、地、水、火、雷、风、山、泽之象，其辞
则孔子为之也。《彖》辞爻辞亦皆有象，独以‘天行健，君
子以自彊不息’之类为象辞，何也？”曰：“彖辞爻辞固皆
有象，然又有占辞，又有象占相浑之辞。象辞则止乎
象而已，并无吉凶悔吝之占辞，故特谓之象辞。其象
则乾坤为天地，艮兑为山泽，震为雷，更不别取他物。”
《巽》《坎》离则不然。《巽》为风，遇天遇雷，在上在下皆为风，
在地泽水火之上亦为风，遇山则在下为风，在上为
木，在地泽水火之中亦为木。《坎》为水，遇地风火泽之
上下皆为水，在山上亦为水，在山下则为泉，在天下
亦为水，在天上则为云，遇雷而在上亦为云，在下则
为雨。《离》为火，纯《离》之象。不言火而言明，遇地亦皆言
明，遇天山水、泽、风、木则皆为火，遇雷则为电。凡此取
象，皆以共见者言，其辞则与《彖》爻之辞不同。《彖辞》、爻
辞有善有恶，或善恶相半，象辞则无有不善也。且如
《剥》如《明夷》，皆凶卦也，而《剥》曰“上以厚下安宅”，《明夷》曰
“君子以莅众”，用晦而明，必于凶中取吉为辞。卦虽凶，
君子于此观象玩辞而善用之，则亦转凶为吉，不待
乎占也。是以每象皆著一“以”字。“以”者，用也，用而见之
于事也。称上称“大人”者皆一，《剥》与《离》是也。称“先王”者
七，《比》《豫》《观》《噬嗑》《复》《无妄》《涣》是也。称后者三，《泰》《复》《姤》是
也。称“君子”则五十三《易》，盖为君子谋，不为小人谋也。